Importanța mobilităților Erasmus în formarea elevilor seminariști

Seminarul Teologic Ortodox „Episcop Ioan Popasu” este școala teologică emblematică a Banatului Montan, continuatoarea fidelă și veritabilă a învățământului teologic profesat în  Institutul Teologic Diecezan, odată cu reactivarea Episcopiei Caransebeșului, precum și în Academia Teologică, înființată în 1927. Pregătirea de excepție a teologilor caransebeşeni şi contribuţia pe care au adus-o la îmbogăţirea tezaurului teologic, spiritual şi cultural al Bisericii Ortodoxe Române, este o moștenire responsabilă pentru cei ce se ostenesc astăzi aici – clerici şi laici deopotrivă – și lor le revine menirea sfântă de a păstra şi a spori prestigiul acestei venerabile Şcoli Teologice.
În anul școlar 2025-2026, Seminarul Teologic Ortodox „Episcop Ioan Popasu” Caransebeș a  participat la un proiect Erasmus Plus, proiect care oferă elevilor șansa de a participa la o experiență concretă în mediul european pentru dobândirea de cunoștințe și abilități practice de aplicare în context misionar-pastoral a învățăturii creștine.
Grupul țintă a fost format de elevi din ciclul superior al liceului, clasa a XI-a, deoarece aceștia au parcurs disciplinele teologice fundamentale, au început studiul disciplinelor Morală creștină și Spiritualitate, sunt mai maturi și înțeleg mai bine problemele societății contemporane. Prin criteriile de selecție au fost promovați elevii cu rezultate bune la învățătură, elevi care fac parte din categoria celor cu oportunități reduse, sau care se implică deja  în proiecte și activități sociale. Probele de selecție au fost gândite astfel încât elevii să se poată descurca în stagiul de pregătire,  să poată comunica, să poată folosi calculatorul în conceperea de activități, să poată relaționa eficient, să aibă experiență și dorință de implicare în activități de sprijin. 
          În perioada 24 mai-06 iunie 2026, un grup de 15 elevi din clasa a XI-a însoțiți de cadre didactice s-a bucurat de o nouă mobilitate, în cadrul proiectului Erasmus+ 2025-1-RO01-KA121-VET-000310612, în Grecia, regiunea Pieria. Elevii seminariști au desfășurat activități filantropice și de voluntariat în cadrul Asociației ,,Beniamin”, înființată la începutul anilor 1990, în orașul Katerini. 
        Această asociație desfășoară o gamă largă de activități sociale, materiale și educaționale, în sprijinul copiilor aflați în dificultate, oferind sprijin material, asistență medicală, suport psihologic și educațional. Organizația s-a născut din dorința profund umană a unui grup de voluntari de a răspunde unei crize sociale severe: numărul mare de copii care se confruntau cu abandonul, sărăcia extremă și lipsa accesului la servicii medicale sau educație. Numele „Beniamin” a fost ales cu o puternică încărcătură simbolică, făcând referire la cel mai mic și protejat dintre frați în tradiția biblică, reflectând perfect misiunea asociației: ocrotirea celor mai vulnerabili și lipsiți de apărare membri ai societății – copiii.
[bookmark: _Hlk230860153]       În primii săi ani de activitate, asociația a avut o puternică componentă transfrontalieră. A devenit extrem de cunoscută inclusiv în România, trimițând în perioada post-comunistă tone de ajutoare umanitare (alimente, haine, medicamente) către orfelinate și familii defavorizate, și facilitând tratamente medicale de urgență în Grecia pentru copiii români grav  bolnavi.
           În cadrul stagiului de practică, seminariștii au pregătit și distribuit pachete de alimente pentru familii nevoiașe, au sortat haine, au participat la un eveniment caritabil în care voluntarii asociației împreună cu beneficiarii proiectului au transmis printr-o reprezentare teatrală mesaje împotriva violenței și bullying-ului.
Pe lângă acțiunile de voluntariat desfășurate în cadrul proiectului Erasmus + la asociația Beniamin din Katerini, Grecia, elevii clasei a XI-a de la Seminarul Teologic Ortodox "Episcop Ioan Popasu" Caransebeș au luat parte și la diversele activități culturale inițiate de gazdele noastre.
În prima zi, elevii au mers pe urmele unei străvechi legende, în care se spune că însuși Zeuz, zeul suprem, cobora din înaltul Olimpului să se scalde într-o limpede cascadă.
Din satul piemontal Litochoro au urcat pe un traseu impresionant de-a lungul Cheilor Enipeas și au ajuns la mitica Cascadă a lui Zeus, o piscină săpată în stâncă care se varsă într-o cădere spectaculoasă printre pereții înalți ai canionului. Pe drumul de întoarcere grupul s-a îndreptat spre Mănăstirea Sfântului Efrem din Siria, o perlă a monahismului grecesc. Elevii seminariști au avut ocazia rară de a se ruga și închina înaintea cinstitei mâini a Sfântului Efrem Sirul, precum și a se bucura cu bucurie sfântă de liniștea, frumusețea și isihia așezământului.
 Conform tradiției specifice mănăstirilor grecești, elevii
s-au bucurat și de rucodelia măicuțelor, fiind serviți cu Loukumi (rahat) și apă rece, pentru a le fi răsplătită osteneala.
 Grupul a avut bucuria de a vizita obiectivele majore din batrânul oraș Tessaloniki, al doilea cel mai întins din Grecia, începând cu Basilica Sfântului Dimitrie Izvorâtorul de Mir, o capodopera arhitecturala și un pilon de mare însemnătate pentru întreaga Ortodoxie , unde sunt păstrate în cinste sfintele lui moaște. Apoi elevii s-au îndreptat către Agora Antică, vechiul centru al Salonicului, mai departe spre Rotonda lui Galeriu,  Piața lui Aristotel și într-un final au ajuns la Turnul Alb, pe malul mării Egee.
În ziua praznicului Rusaliilor, elevii seminariști s-au rugat și au primit binecuvântarea lui Dumnezeu,  în cadrul sfintelor slujbe oficiate la biserica din Leptokaria de către episcopul grec de Katerini.
Activitățile culturale nu au lipsit nici din a doua săptămână petrecută la poalele Olimpului.
In prima zi, tinerii au fost la o vinotecă locală. Aici au primit explicații cu privire la tehnicile de fabricare a vinului, au fost serviți cu vin produs din soiuri de struguri grecești și au învățat cum se degustă profesionist și se apreciază calitatea unui vin. 
Ziua următoare, elevii seminariști au avut binecuvântata șansă de a vizita așezământul monahal de la Meteora, un loc încărcat duhovnicește, înfrumusețat de mănăstirile ridicate pe înălțimile stâncilor și înmiresmat de rugăciunile neîncetate ale viețuitorilor care și au dăruit viața slujirii lui Hristos. A fost parcurs un tur ghidat al Mănăstirii Varlaam, unde tinerii au putut să se închine sfintelor moaște ale celor doi cuvioși care au ridicat așezământul, Teofan și Nectarie.
Mijlocul săptămânii a fost marcat de o croazieră pe Marea Egee. Plecând din Portul Achillo, vasul a mers până pe insula Skiathos, unde a fost vizitat punctul unde a fost înălțat primul drapel al Greciei și biserica Sf. Nicolae, apoi a fost vizitată o plajă sălbatică, cu nisip fin și atmosfera caraibiană. Pe drum au putut fi observați și delfini, care înoată in dreptul vaselor. De acolo nava a luat drumul înapoi spre Achillo și, in ciuda mării învolburate și a vremii întunecate, s-a ajuns înapoi în siguranță și cu voie bună.
În ultima zi, centrul de interes a fost orașul Edessa, unde au fost văzute uimitoarele cascade înalte de câteva zeci de metri amenajate aici. In a doua parte a zilei, elevii s-au bucurat de stațiunea balneoclimaterica Pozar, unde și-au tonifiat și trupul prin băi termale, hidromasaj și băi scoțiene (trecere brusca din apa calda în apă rece) sub cascadele cu același nume.
Astfel, de-a lungul săptămânii celei de-a doua, tinerii seminariști au urcat pe înălțimile Meteorei, au coborât pe mări, și au întărit și sufletul și trupul finalizând cu bucurie și cu sufletele pline de amintiri și învățături folositoare această călătorie pe tărâmurile Zeilor Olimpieni și al marilor Sfinți Mucenici, Cuvioși și cărturari.  
             Elevii s-au bucurat și de o activitate interculturala, menită să aducă laolaltă și să împletească tradițiile, muzica și dansurile tradiționale grecești cu cele de pe plaiurile mioritice. Seminariștii au cântat și dansat atât vechile dansuri românești, în special din Banat, arătând frumoasa noastră cultură, iar alături de o echipa de dansatori greci, și-au însușit și jocurile grecești, evidențiind puternica legătură între cele două țări ortodoxe, dar și respectul și aprecierea noastră față de alte culturi. Experiențele trăite ne-au încredințat încă odată că, Elada, a fost și este cu adevărat leagănul culturii europene.
Munca, implicarea și activitatea elevilor noștri în cadrul proiectului au fost răsplătite cu diplome, cuvinte de apreciere și gratitudine, din partea tutorilor de practică și a echipei manageriale de la Global Education, Katerini.
 În cadrul acestei experiențe Erasmus Plus, am învățat că trebuie să fim mai buni, empatici, implicați în societate și totodată, am afirmat identitatea creștină ortodoxă într-un spațiu cultural european, conștientizând cu toții că ceea ce ne unește sunt credința, tradițiile și cultura, care definesc și particularizează Europa ca un loc în care trebuie să se regăsească respectul, înțelegerea și dragostea dintre popoare, într-un autentic spirit creștin. 
Derularea și implementarea proiectului  a avut un impact pozitiv asupra elevilor seminariști, contribuind la implicarea lor în activități filantropice, precum și la pregătirea lor pentru a face față provocărilor pe care le vor întâlni în comunitățile  în care se vor integra,  învățând practic cum să coordoneze organizarea unor campanii de sprijin umanitar
Acest proiect a permis elevilor  să-și contureze  o oglindă a profilului moral, prin dezvoltarea trăsăturilor de caracter compatibile cu practicantul religios: solidaritatea, altruismul, dorința de-a acționa în folosul comunității, spiritul de-a acționa consecvent, compasiunea, toleranța.
Privitor la competența de comunicare socială prin contactul interconfesional, vizitele culturale, experiența stabilirii unor relații interpersonale cu ceilalți beneficiari implicați în parteneriat, elevii au dobândit atitudini pro-sociale privitor la lume și viață. Astfel, elevii                  și-au însușit un dialog interconfesional bazat pe empatie și toleranță, manifestate pe terenul neutru al schimbului de experiență și opinie.
 	Prin natura activităților de voluntariat propuse elevilor, aceștia au exersat capacitatea de auto-responsabilizare: organizarea activităților educative și sociale, asumarea sarcinilor de lucru, respectarea unui program, identificarea categoriilor de asistați și nevoilor acestora, modul cum au răspuns la solicitări. La nivel de abilitare socio-emoțională, elevii au avut de experimentat medii de viață cu care nu s-au mai întâlnit niciodată, fiind provocați să-și confrunte așteptările cu emoțiile generate de ceea ce au găsit în teren. Cel mai bun exercițiu a fost exersarea empatiei în relație cu oamenii locului, nevoile identificate, resursele disponibile. 
Derularea și implementarea proiectului a avut un impact pozitiv asupra elevilor seminariști, contribuind la implicarea lor în activități filantropice, precum și la pregătirea lor pentru a face față provocărilor pe care le vor întâlni în comunitățile  în care se vor integra,  învățând practic cum să coordoneze organizarea unor campanii de sprijin umanitar.
Experiența pragmatică dobândită  în urma participării la proiect va fi integrată în desfășurarea orelor de specialitate și va contribui la realizarea unor lucrări de atestat cu caracter inovativ, determinând o nouă orientare și abordare a formării viitorilor slujitori ai Bisericii.
Pe de altă parte, activitățile desfășurate pentru implementarea proiectului vor conduce la dobândirea de către cadrele didactice implicate a unor abilități și competențe de concepere și implementare a proiectelor europene și la accesarea pe viitor a altor finanțări și proiecte, fie prin Erasmus+, fie prin alte programe educaționale. 
Din perspectiva pastoral-misionară a Teologiei ortodoxe, implementarea unui proiect cu parteneri dintr-o țară catolică va genera pe viitor practici de cooperare religioasă cu alte confesiuni și culte, contribuind la o mai mare deschidere a elevilor către ecumenismul religios, în spiritul dialogului interconfesional, al toleranței, al înțelegerii reciproce și culturale. 
Programul de pregătire oferit elevilor seminariști în acest proiect transnațional, perspectivele culturale, integrarea într-un nou spațiu identitar,  au condus la formarea deprinderilor de organizare a activităților educative și sociale și dezvoltă spiritul de solidaritate umană al tinerilor seminariști. 
La nivel instituțional,  proiectul oferă un model de abordare a cooperării religioase cu alte confesiuni creștine care vor lua contact nemijlocit cu ortodoxia și ortopraxia, marturisite de elevii Seminarului în spiritul tolerantei, dialogului și respectului reciproc între creștini, contribuind la creșterea calității actului educațional seminarial, formativ și informativ și îmbogățind, totodată, oferta educațională a Seminarului,  prezentată generațiilor de elevi de gimnaziu, potențiali candidați seminariali.

